悼使君趙計院
作者：劉黻
朝代：宋

paragraphs: 我作壽公詩，倏聞公已古。
道路涕行人，田閭愕農父。
謂公肫肫仁，潤澤溢橫浦。
穀我艱爾振，寇我驚爾撫。
涉我病爾梁，役我殫爾宇。
冬我瘴爾雪，夏我魃爾雨。
飲鄉羅俎豆，建學闈儀矩。
善政襲西都，文風被東魯。
闔一郡三邑，擔簦白繡斧。
草木爲動色，禽魚亦掀舞。
誰趣玉樓文，竟奪鯉城主。
人物落曉星，如公不多數。
豈但賀白倫，端與間平伍。
我崎嶇遠來，不絕命如縷。
凄風守憔悴，暖意勤噢咻。
我生特蝗粟，公死即傾柱。
顧我莫贖公，龍德嗇下土。